钦定古今图书集成/明伦汇编/官常典/第445卷 > 樊哙
## 钦定古今图书集成/明伦汇编/官常典/第445卷 > 樊哙

按《史记》本传：“舞阳侯樊哙者，沛人也。以屠狗为事，与
高祖俱隐。初从高祖起丰，攻下沛。高祖为沛公，以哙
为舍人，从攻胡陵方与还守丰。击泗水监丰下，破之。
复东定沛，破泗水，守薛西，与司马尼战砀东，郤敌，斩
首十五级，赐爵国大夫。常从沛公击章邯军濮阳，攻
城先登，斩首二十三级，赐爵列大夫。复常从。从攻城”
阳，先登，下户牖，破李由军，斩首十六级，赐上间爵。从
攻围东郡守尉于成武，郤敌，斩首十四级，捕掳十一
人，赐爵五大夫。从击秦军，出亳南。河间守军于扛里，
破之。击破赵贲军开封北，以郤敌先登，斩候一人，首
六十八级，捕掳二十七人，赐爵卿。从攻破杨熊军于
曲遇，攻宛陵，先登，斩首八级，捕掳四十四人，赐爵封
号“贤成君。”从攻长社、轘辕，绝河津，东攻秦军于尸，南
攻秦军于犨，破南阳守𬺈于阳城，东攻宛城，先登。西
至郦以却敌，斩首二十四级，捕掳四十人，赐重封。攻
武关，至霸上，斩都尉一人，首十级，捕掳百四十六人，
降卒二千九百人。项羽在戏下欲攻沛公，沛公从百
馀骑，因项伯面见项羽，谢无有闭关事。项羽既飨军
士中酒，亚父谋欲杀沛公，令项庄拔剑舞坐中，欲击
沛公，项伯常肩蔽之。时独沛公与张良得入坐。樊哙
在营外，闻事急，乃持铁盾入到营，营卫止哙，哙直撞
入，立帐下。项羽目之，问为谁，张良曰：“沛公参乘樊哙。”
项羽曰：“壮士，赐之卮酒彘肩。”哙既饮酒，拔剑切肉食
尽之。项羽曰：“能复饮乎？”哙曰：“臣死且不辞，岂特卮酒
乎！且沛公先入定咸阳，暴师霸上，以待大王。大王今
日至，听小人之言，与沛公有隙，臣恐天下解心疑大
王也。”项羽默然。沛公如厕，麾樊哙去。既出，沛公留车
骑，独骑一马，与樊哙等四人步从，从间道山下归，走
霸上军，而使张良谢项羽。项羽亦因遂已无诛沛公
之心矣。是日，微樊哙奔入营，诮让项羽，沛公事几殆。
明日，项羽入屠咸阳，立沛公为汉王。汉王赐樊哙爵
为列侯，号临武侯，迁为郎中。从入汉中，还定三秦。别
击西丞白水北雍轻车骑于雍南，破之。从攻雍。城
先登。击章平军好畤攻城先登，陷阵，斩县令丞各一
人，首十一级，掳二十人。迁郎中骑将。从击秦军骑壤，
东却敌，迁为将军。攻赵贲，下郿槐里、柳中、咸阳，灌废
丘，最至栎阳，赐食邑杜之樊乡。从攻项籍，屠煮枣。击
破王武、程处军于外黄。攻邹、鲁、瑕丘、薛。项羽败汉王
于彭城，尽复鲁、梁地。哙还至荥阳，益食平阴二千户，
以将军守广武。一岁，项羽引而东，从高祖击项籍，下
阳夏，掳楚周将军卒四千人，围项籍于陈，大破之，屠
胡陵。项籍既死，汉王为帝，以哙坚守，战有功，益食八
百户。从高帝攻反燕王臧荼，掳荼定燕地。楚王韩信
反，哙从至陈，取信定楚。更赐爵列侯，与诸侯剖符，世
世勿绝食舞阳，号为“舞阳侯”，除前所食。以将军从高
祖攻反韩王信于代，自霍人以往至云中，与绛侯等
共定之，益食千五百户。因击陈豨，与曼丘臣军战襄
国，破柏人，先登，降定清河、常山，凡二十七县。残东垣，
迁为左丞相。破得綦毋卭、尹潘军于无终、广昌，破豨
别将胡人王黄军于代南，因击韩信军于参合军，所
将卒斩韩信。破豨胡骑横谷，斩将军赵，既掳代丞相
冯梁、守孙奋、大将王黄、将军太仆解福等十人，与诸
将共定代乡邑七十三。其后燕王卢绾反，哙以相国
击卢绾，破其丞相，抵蓟南，定燕地，凡县十，入乡邑五
十一，益食邑千三百户，定食舞阳五千四百户。从斩
首百七十六级，掳二百八十八人。别破军七，下城五，
定郡六，县五十二。得丞相一人，将军十二人，二千石
以下至三百石十一人。哙以吕后女弟吕须为妇，生
子伉，故其比诸将最亲。先黥布反时，高帝尝病，甚，恶
见人，卧禁中，诏户者无得入群臣，群臣绛、灌等莫敢
入。十馀日，哙乃排闼直入，大臣随之，上独枕一宦者
卧。哙等见上流涕曰：“始陛下与臣等起丰沛，定天下，
何其壮也！今天下已定，又何惫也！且陛下病甚，大臣
震恐，不见臣等计事，顾独与一宦者绝乎？且陛下独
不见赵高之事乎？”高帝笑而起。其后卢绾反，高帝使
哙以相国击燕。是时高帝病甚，人有恶哙党于吕氏，
即上一日宫车晏驾，则哙欲以兵尽诛灭戚氏、赵王
如意之属。高帝闻之大怒，乃使陈平载绛侯代将，而
军中斩哙。陈平畏吕后，执哙诣长安。至则高祖已崩。
吕后释哙，使复爵邑。孝惠六年，樊哙卒，谥为武侯。子
伉嗣。